Domstolsprøvelse af domfældtes tre indlæggelser i 2018. Retten godkendte indlæggelserne
Ret: Retten i Viborg (1. instans)
Faggruppe: Straffesag — Øvrige straffesager
Sagsemner: Strafferetlige sanktioner og andre foranstaltninger;

RETTEN I VIBORG

K E N D E L S E

afsagt den 23. oktober 2018

Rettens nr. 2919/2018
Politiets nr. 4100-10171-00056-18

Anklagemyndigheden
mod
Domfældte
Født 1990
Adresse
By 1

Ved dom af 21. november 2013 blev Domfældte fundet skyldig i
overtrædelse af straffelovens § 119, stk. 1, og § 123. Domfældte
blev dømt til behandling på psykiatrisk afdeling med tilsyn af
Kriminalforsorgen i forbindelse med afdelingen under udskrivning,
således at Kriminalforsorgen sammen med overlægen kan træffe
bestemmelse om genindlæggelse. Der blev ikke fastsat en længstetid, og
længstetiden for Domfældtes ophold i institution blev fastsat til 1 år.

Den 22. juni 2018 anmodede advokat Tobias Stardarfeld Jensen på vegne
af Domfældte om domstolsprøvelse af en indlæggelse af Domfældte på
psykiatrisk afdeling i Viborg i perioden fra den 12. juni 2018 til den 15.
juni 2018.

Sagen blev den 10. juli 2018 indbragt for Retten i Viborg af
anklagemyndigheden.

Den 26. september 2018 anmodede advokat Tobias Stardarfeld Jensen
endvidere om domstolsprøvelse af en indlæggelse af Domfældte på
psykiatrisk afdeling i Viborg i perioden fra den 21. september 2018 til den
24. september 2018 og en indlæggelse af Domfældte, der blev iværksat
den 26. september 2018.

Under retsmødet den 9. oktober 2018 besluttede retten, at indlæggelserne
af Domfældte, der blev iværksat henholdsvis den 21. september 2018 og
den 26. september 2018, også skal indgå i sagen.

Påstande

Anklagemyndigheden har nedlagt påstand om, at sagen afvises,
subsidiært at indlæggelserne godkendes.

Domfældte har nedlagt påstand om, at sagen realitetsbehandles,
Std 75269



side 2

subsidiært at indlæggelserne kendes ulovlige.

Sagens oplysninger

Regionspsykiatrien Midt, Klinik ved Retspsykiatrien, ved Læge 1, har
den 29. juni 2018 afgivet udtalelse, hvoraf blandt andet fremgår følgende:

"Domfældte CPR nr. (Født 1990), har i perioden 12.6-15.6.2018
været indlagt på psykiatrisk afdeling i Viborg i henhold til
foranstaltningen.

Årsagen hertil er, som det fremgår af indlæggelsesnotat den
12.6.2018 (skrevet af sygeplejerske Person) at Domfældte imod
den aftale der var truffet i forbindelse med sidste udskrivelse, ikke
ville have kontakt (eller blive set) af personalet på bostedet.

Domfældte opfatter ikke sine verbale trusler, som trusler. Ifølge
Domfældte er der kun tale om en trussel, når han konkret udfører
den handling han truer med at gøre.

Desværre har hans trusler en ganske anden foruroligende
indvirkning på de personer han udsætter for sine verbale trusler og
fysiske fremtræden i forbindelse hermed."

Regionspsykiatrien Midt, Klinik ved Retspsykiatrien, ved Læge 2, har
den 3. oktober 2018 afgivet udtalelse, hvoraf blandt andet fremgår
følgende:

"Domfældte var fra den 21.09.18 kl. 10.53 til den 24.09.18 indlagt
i henhold til dom til behandling. Han blev indlagt i henhold til
koordinationsplan, idet han havde været truende overfor personale
på bostedet. Beslutningen om indlæggelse blev truffet af Læge 3 i
samråd med Kriminalforsorgen.

Domfældte har fra den 26.09.18, kl 23.57 til dags dato været
indlagt i henhold til dom til behandling. Han blev indlagt i henhold
til koordinationsplan, idet han havde forladt bostedet, uden
at dette var aftalt med personale på bostedet. Beslutningen om
indlæggelse blev truffet af Læge 4 idet kriminalforsorgen blev
informeret den 27.09.18. "

Kriminalforsorgen Midt-og Nordjylland har i erklæring af 6. september
2017 udtalt blandt andet følgende:

"Det har ikke været muligt for kriminalforsorgen at afholde
samtaler med Domfældte, idet Domfældte ikke anerkender
dommen, er det vurderet



side 3

at det vil være konfliktoptrappende at tvinge ham.
Kriminalforsorgen har derfor opfyldt tilsynspligten via et tæt
samarbejde med Overlæge og Socialrådgiver fra klinik for
retspsykiatri samt personale fra Bosted. Vurderingen herfra lyder at
der er stor risiko for fornyet kriminalitet såfremt foranstaltningen
ophæves.

Kriminalforsorgen kan tilslutte sig indhold og konklusion i
udtalelsen fra Læge 1 og anbefaler af kriminalitetsforebyggende
årsager dommen opretholdt.”

Kriminalforsorgen har i erklæringen henvist til udtalelse af 1. september
2017 fra Læge 1, hvoraf blandt andet fremgår følgende:

"Konklusion
Autisme/Asperger er et handicap. D.v.s. en varig forstyrrelse.
Domfældte har i mange år, ifald hans særegne adfærd modsiges
eller forhindres, haft tendens til truende eller voldelig adfærd.

Siden sidste udtalelse til Statsadvokaten den 7.3.2016 er hans
adfærd blevet tiltagende problematisk på bostedet, der ellers
vanligt varetager den specialpædagogiske tilgang til de mest
udadreagerende autister i Region Midt.

Ret beset så er situationen gået i hårdknude i øjeblikket, således at
han ikke i sin nuværende indstilling til dommen og sin adfærd,
forsvarligt kan returnere til bostedet. Han frembyder aktuelt en så
nærliggende risiko for personalet i psykiatrisk almen sengeafsnit,
at det er planen, at han skal overflyttes til Retspsykiatrisk afdeling
så snart der måtte være en sengeplads ledig her.

Han er fortsat uden væsentlig indsigt i eget støttebehov i
dagligdagen.

Det anbefales at foranstaltningen opretholdes. "

Forklaring

Domfældte har forklaret, at han er utilfreds med husreglerne på bostedet.
Han har diskuteret indholdet med de ansatte, og det er hans opfattelse, at
indholdet af reglerne bør kunne diskuteres, uden at det får konsekvenser
for ham. Han vil gerne have, at reglerne laves om, og det forlangte han
allerede i juni 2018. Han var ikke truende på det tidspunkt. Han sagde
bare, at han var utilfreds med reglerne. De ansatte ringede efter politiet,
og han blev hentet kl. 10 om formiddagen. Han blev derefter indlagt, og
han fik ingen forklaring på, hvorfor han var blevet indlagt. Han kan ikke
huske, om det præcist var den 12. juni 2018, at han blev indlagt. Det kan
godt passe. Der var tale om en standardindlæggelse. Han skulle



side 4

være dér mindst tre døgn. Det er korrekt, at der er blevet lavet en
koordinationsplan, og at det fremgår heraf, at han ikke må udtale trusler.
Han udtalte ikke trusler, og han var heller ikke afvisende i forhold til
personalet. Det er korrekt, at han har sagt nej tak til, at personalet kommer
rendende, da han ikke vil forstyrres. Koordinationsplanen blev lavet under
hans protest. I forhold til truslerne ville han alene give klinikken baghjul.
Han blev udskrevet den 15. juni 2018, da han havde talt med en psykolog.

Den 21. september 2018 blev han også indlagt. Han brokkede sig også
over husreglerne og husordenen på dette tidspunkt. Han var indlagt i tre
dage. Der var igen tale om en standardindlæggelse, og en reservelæge tog
stilling til indlæggelsen. Det er altid op til weekenden, at han bliver
indlagt. Han får som regel sin computer med. Han får ingen medicin
under indlæggelserne, så han er ikke under behandling. Hans indlæggelser
ligner hinanden. Han føler, at det er et magtspil. Psykologen kom på
tredje dagen, og derefter vendte han tilbage til bostedet.

Den 26. september 2018 blev han indlagt igen. Han føler, at han ryger ind
og ud. Han sagde derfor ”fuck til det hele” , og han tog sammen med sin
fætter til By 2. Fætteren hentede ham på bostedet. De ringede til
personalet på bostedet, da de kørte derfra. Det var for at undgå, at han
blev standset af bostedet. Han ringede også til advokaten den 26.
september 2018, som skrev til klinikken, at han gerne ville indgå i en
dialog med bostedet om koordinationsplanen. Han er ikke anbragt på
Bosted. Han tog sine ting med - bl.a. tøj, pude og computer, da han havde
tænkt sig at være væk i længere tid. Han kom til By 2 ved 21-tiden, og
han tog også på det tidspunkt kontakt til Bosted for at høre, hvad der
skete. De oplyste ham, at han var eftersøgt for at være stukket af fra
bostedet. Han ringede derfor til politiet, og sagde, at han ville komme hen
på politigården næste dag. De hentede ham dog sent samme aften og kørte
ham tilbage til bostedet. En reservelæge indlagde ham, og han spurgte i
den forbindelse om, hvad formålet med indlæggelsen var. Det kunne
lægen ikke svare på. Lægen, der vist hedder Læge 2, kom og tjekkede
ham næste dag, og sagde, at han skulle være indlagt i et halvt år, da det
ikke fungerede på Bosted. Han modtager ingen behandling, og han er
frustreret over, at han skal sidde dér det næste halve år.

Anbringender

Anklagemyndigheden har til støtte for påstanden om afvisning af sagen
anført blandt andet, at anklagemyndigheden tidligere efter cirkulære nr.
234 af 10. december 1976 skulle indbringe spørgsmålet om godkendelse
for retten, men kun hvis der var tale om en ambulant behandlingsdom
med mulighed for indlæggelse. Efter at der i 2000 blev indført
længstetider for visse foranstaltningsdomme, nedsatte Rigsadvokaten en
arbejdsgruppe, som foretog en gennemgang af regelsættet for området og
udsendte Rigsadvokatmeddelelse 5/2002, og cirkulæret af 10. december
1976 blev i



side 5

den forbindelse ophævet. Anklagemyndigheden har herefter hverken
indbragt indlæggelser i henhold til ambulante domme eller i henhold til
andre domme for retten. Domfældte kan i medfør af straffelovens § 72
indbringe spørgsmålet om ophævelse af foranstaltningen for retten, når
der er forløbet 6 måneder siden sidste prøvelse, og det kan derfor ikke
være i strid med Den Europæiske Menneskerettighedskonvention artikel
5, stk. 4, at den enkelte indlæggelse ikke kan indbringes for retten, jf.
betænkning 1999 nr. 1372 om tidsbegrænsning af foranstaltninger efter
straffelovens § 68 og § 69. TfK2018.447V er i strid med tidligere
retspraksis, herunder bl.a. V.L.S-1601-14.

Til støtte for den subsidiære påstand om, at indlæggelserne godkendes,
har anklagemyndigheden anført blandt andet, at beslutningerne om
indlæggelse er truffet af de personer, som har kompetence hertil ifølge
dommen. Beslutningerne er også truffet på et lægefagligt grundlag, og
indlæggelserne var formålstjenlige i forhold til at forebygge yderligere
kriminalitet.

Domfældte har til støtte for rettens adgang til at prøve indlæggelserne
anført blandt andet, at Danmark har forpligtet sig til at lovgive i
overensstemmelse med den Europæiske Menneskerettighedskonvention,
og at han efter artikel 5, stk. 4, har krav på, at de frihedsberøvelser, han er
blevet underlagt, skal efterprøves af retten. I afgørelsen TfK2018.447V
har Vestre Landsret fastslået, at der kan ske efterprøvelse af indlæggelser
af en sådan karakter. I forhold til spørgsmålet om indlæggelsernes
lovlighed har Domfældte anført blandt andet, at indlæggelserne er
ulovlige, da der ikke er grundlag for at indlægge ham på baggrund af
koordinationsplanen.

Rettens begrundelse og afgørelse

Ved dom af 21. november 2013 bestemte Retten i Herning, at Domfældte
skal undergive sig psykiatrisk behandling, jf. straffelovens § 69, jf. § 68,
2. pkt. Ifølge straffelovens § 72, stk. 1, påhviler det anklagemyndigheden
at påse, at en foranstaltning efter blandt andet straffelovens § 68 og § 69
ikke opretholdes i længere tid og videre omfang end nødvendigt. Selv om
det spørgsmål, der er forelagt retten, ikke vedrører en direkte af
straffelovens § 72 omfattet ophævelse eller ændring af en foranstaltning
efter straffelovens §§ 68-70, der er besluttet af en domstol, fremgår det af
retspraksis, at en indlæggelse, som den i sagen omhandlede, kan
forelægges domstolene til prøvelse, jf. TfK 2018.447V. Sagen skal derfor
realitetsbehandles.

Som angivet i U.1998.1420V skal retten både foretage prøvelse af, om
indlæggelserne er sket på et lægefagligt grundlag, om de i dommen fastsatte
vilkår for indlæggelse var til stede, og om indlæggelserne var
formålstjenlige til forebyggelse af yderligere kriminalitet.



side 6

Af sagen fremgår, at beslutningen om indlæggelse af Domfældte på
psykiatrisk afdeling i perioden fra den 12. juni 2018 til den 15. juni 2018
blev truffet af Læge 1 i samråd med Kriminalforsorgen. Det fremgår
endvidere, at beslutningen om indlæggelse af Domfældte i perioden fra
den 21. september 2018 til den 24. september 2018 blev
truffet af Læge 3 i samråd med Kriminalforsorgen.
Beslutningen om indlæggelse af Domfældte den 26. september 2018 blev
truffet af Læge 4, og beslutningen blev den 27. september 2018 tiltrådt af
Kriminalforsorgen. Retten lægger herefter til grund, at beslutningerne om
indlæggelse er truffet af dem, som i henhold til dommen af 21. november
2013 har kompetence hertil. Den omstændighed, at Kriminalforsorgen
først efterfølgende har tiltrådt overlægens beslutning af 26. september
2018 om indlæggelse, kan ikke føre til et andet resultat.

Domfældte har efter det oplyste i perioden op til indlæggelserne haft
konflikter med personalet på bostedet, herunder navnlig i forhold til den
koordinationsplan, der er udarbejdet vedrørende Domfældte. Herefter og
under hensyn til udtalelserne fra Regionspsykiatrien Midt, Klinik for
Retspsykiatri, og indholdet af Domfældtes lægejournal er det godtgjort, at
der var et lægefagligt grundlag for indlæggelserne, og at indlæggelserne
var formålstjenlige for at forebygge yderligere kriminalitet fra
Domfældte.

På denne baggrund godkender retten indlæggelserne af Domfældte, der
blev iværksat henholdsvis den 12. juni, den 21. september og den 26.
september 2018.

Derfor bestemmes:

Indlæggelserne af Domfældte, der blev iværksat den 12. juni, den 21.
september og den 26. september 2018, godkendes.

Statskassen skal betale sagens omkostninger.

Dommer